
הצעת חוק ההוצאה לפועל (תיקון –הודעה על סיום הליכים), התש"ס-2000.


היו"ר אמנון רובינשטיין:

	אני פותח את ישיבת ועדת החוקה. אנחנו עוסקים היום בהצעת חוק ההוצאה לפועל (תיקון –הודעה על סיום הליכים) – אישור לקריאה ראשונה. חבר הכנסת לנגנטל, תציג את הצעת החוק. 

נחום לנגנטל:

	על פי המצב היום, לא מוטלת על רשויות ההוצאה לפועל חובה לידע חייב אם וכאשר נסתיימו ההליכים נגדו. יתרה מזו, לעיתים לא נמסרת על כך הודעה גם לצד שלישי  - כגון בנק. במצב כזה, עלול החייב להיקלע לקשיים ביורוקרטיים כאשר יתברר, לעיתים שנים לאחר תום ההליכים נגדו, כי צד שלישי פלוני טרם יודע כי ההליכים הסתיימו. מוצע איפה להטיל חובה על רשויות ההוצאה לפועל ליידע את החייב כמו גם צדדים שלישיים –אם יש כאלה – על תום הליכי ההוצאה לפועל, והסרת מגבלות כלשהן שנוצרו כתוצאה מן ההליכים.

עינת רביד:

	חבר הכנסת לנגנטל, אנחנו הגענו לסיכום ביוני 2000 שרק הסייפה תעלה. הממשלה, בהחלטה שלה בוועדת שרים לענייני חקיקה מיום 5 ביוני 2000, אמרה שהיא תתמוך בהצעת החוק של חבר הכנסת לנגנטל בתנאי שהמציע יסתפק בחלק השני של הצעת החוק.

היו"ר אמנון רובינשטיין:

	מה זה החלק השני?

עינת רביד:

	הסייפה שמתחיל במילים "הוטל עיקול.." זאת היתה ההסכמה ביוני.

נחום לנגנטל:

	זה לא כל כך רלוונטי אם הממשלה תמכה או לא תמכה. סביר להניח שאם היא תמכה זה רק הזיק. 

היו"ר אמנון רובינשטיין:

	אנחנו נעביר לקריאה ראשונה את הסייפה, כאשר לקראת קריאה שנייה ושלישית לא יטען נושא חדש מטעם הממשלה. זה בסדר, עינת?

עינת רביד:

	המשמעות של זה שהוא כבר העביר את זה.

היו"ר אמנון רובישנטיין:

	זה לא נושא חדש.



עינת רביד:

	בשלב זה אנחנו מעלים רק את הסייפה?

היו"ר אמנון רובינשטיין:

	כן.

נחום לנגנטל:

	בכל מקרה, אם זה עבר בטרומית לא תוכלו לטעון שזה נושא חדש. 

עינת רביד:

	זה שזה עבר בטרומית זה לא בסדר. הממשלה לא התנגדה מתוך הנחה שאתה מעלה רק את הסייפה.

אריה כהן:

	היום המערכת רק גדלה וגדלה. בסייפה כן נוכל לעמוד, וזאת בגלל שבחלק אחד כבר עשינו שיפור בתקנה. התקנה למעשה תשפר את המצב הקיים היום. אנחנו בוחנים שינוי תקנה נוספת כדי שלא יווצר מצב שצד ג' לא יקבל מידע על עיקול שהופסק או בוטל. בכל המקרים, נכון להיום, למעט שני מקרים שכרגע בשלבי תיקון, צד ג' מקבל את ההודעות.

דניאל וקס:

	היה לי יותר נוח אם חבר הכנסת היה נותן דוגמה לבעיה שמציקה לו שבעקבותיה הוא הגיש את הבקשה. יש פתרונות בתקנות כאשר מדובר על ביטול עיקול. 

היו"ר אמנון רובינשטיין:

	הוא רוצה חוק, לא תקנות שאפשר לשנות. הוא רוצה שהזכות הזאת תשוריין בחוק. עו"ד וקס, אתה מתנגד להצעת החוק כפי שניסחתי אותה?

דניאל וקס:

	הבעיה שלי היא שכתוב  הופסק, כאשר אני מבין שהכוונה היא להסתיים.

דורית ואג:

	אבל את זה מחקו.

היו"ר אמנון רובינשטיין:

	המילה "הופסק" מופיעה בשורה השלישית. 

דניאל וקס:

	בסייפה מדובר על הופסק. לפי ההצעה, אני מבין שמתכוונים על תום הליכי ההוצאה לפועל. אם זה תום אז הכוונה היא שהסתיים התיק. 

היו"ר אמנון רובינשטיין:

	אתה צודק. 

יוליה אלברטון-מרוז:

	אגף התקציבים התנגד בזמנו לריישה. 

היו"ר אמנון רובינשטיין:

	את הריישה הורדנו. 

דורית ואג:

	לשכת עורכי הדין, שנציגה לא יכול היה להגיע, תומכת בהצעת החוק. הם ביקשו להוסיף לאלה שמקבלים את ההודעה גם את הזוכה.

היו"ר אמנון רובינשטיין:

	 "בחוק ההוצאה לפועל, התשכ"ז-1967, בסעיף 8, בסופו יבוא: (ד) הוטל עיקול על נכסי החייב, הנמצאים בידי צד שלישי ונסתיים ההליך כאמור, תימסר על כך הודעה לצד השלישי. מי בעד?

שלמה שהם:

	את המילה "כאמור" צריך למחוק כי את הריישה מחקנו.

היו"ר אמנון רובינשטיין:

	מי בעד הצעת החוק כפי שקראתי אותה?

ה צ ב ע ה
בעד – 2
נגד – 0 

אושרה

	הישיבה נעולה.

הישיבה ננעלה בשעה 13:05











